52. schôdza NR SR - 15.deň - A. dopoludnia
Dátum: 2026-06-16
Poslanec: Gregorová, Gréta (PS)
Druh vystúpenia: Vystúpenie v rozprave

Vážené kolegyne, vážení kolegovia, táto správa má v sebe názov pokrok, ale teda keby sme jej dali pravdivý názov, volala by sa Asi, že po troch konsolidáciách ľudia platia viac, štát je stále v mínuse a prorastové opatrenia sa zmenili na stabilizačné. Takže, ak tomu správne rozumiem, tak do veľkej miery stabilizujú tú mizériu. Toto vôbec nie je správa o pokroku, ale skôr priznanie vlády, že hospodárska politika, tak ako je dnes nastavená, nefunguje. A ja sa v žiadnom prípade nechcem hrať na ekonómku, lebo ňou nie som, ale teda napriek tomu verím, že sa k tomu vieme viacerí vyjadriť z rôznych uhlov pohľadu, pretože všetci mesiace počúvame, že štát konsoliduje. Ľudia musia znášať vyššiu DPH, vyššie odvody, transakčnú daň. Život je drahší, lebo vraj zachraňujete verejné financie. No potom si človek otvorí túto správu o pokroku a vidíme tam, že deficit zostáva aj v roku 2026 na úrovni 4,3 %, 4,3 %, pardon. V roku 2027 má byť stále 4,2 %. V roku 2028 stále 4,1 %, čiže ani po troch konsolidačných balíkoch sa vláda nedostáva pod 3 %. Tento cieľ sa odsúva a odsúva sa za horizont volebného obdobia. Takže povedzme si to jednoducho. Ľudia platia účet dnes, ale výsledok má prísť niekedy potom, možno raz. A ja toto nepovažujem za zodpovednú politiku. Vládna garnitúra má plné ústa suverenity, ale robíte zo Slovenska suverénne unavenú krajinu, ktorá berie ľuďom viac a štát pritom nefunguje lepšie. A problém vôbec nie je len deficit, problém je aj rast. Táto správa hovorí, že slovenská ekonomika má v roku 2026 rásť len o 1 %. 1 % a aj to má ťahať najmä končiaci plán obnovy. Čiže žiadna veľká prorastová stratégia, žiadne moderné reformy, žiadne lepšie podnikateľské prostredie, ale európske peniaze, ktoré sa míňajú a, keď sa minú, tak ja sa pýtam, že, že, čo príde. Ďalšie výhovorky. Transakčnú daň napríklad ste zaviedli ako veľké konsolidačné opatrenie. Podnikateľov ste ňou zaťažili. A dnes sa tvárite, že jej rušenie bude prorastovým opatrením. To je ako keby niekomu stojíte na nohe a potom čakáte poďakovanie za to, že tú nohu zdvihnete. Rada pre rozpočtovú zodpovednosť to pomenovala veľmi jasne. Vláda odkladá priblíženie deficitu k 3 % za horizont volebného obdobia. A dlh má podľa vládneho scenára rásť až na 66,2 % HDP v roku 2028. Takže, kde okrem názvu tohto dokumentu je ten pokrok? Lebo v živote, v životoch ľudí ho podľa mňa nevidno. Nevidí ho mladá rodina, ktorá platí drahší nájom a každý nákup v obchode ju stojí viac. Žiadni živnostníci, ani podnikatelia, ktorým ste naložili vyššie náklady a potom im hovoríte, že im raz možno pomôžete. Alebo ľudia, ktorí sa rozhodujú, či po škole zostanú na Slovensku, alebo si radšej zbalia kufor do Brna, Viedne, Kodane a tak ďalej. Ja som bola pred niekoľkými týždňami na podujatí mládežníckych organizácií. A v jednej úlohe tam mali mladí ľudia napísať päť vecí, ktoré ich na Slovensku najviac trápia. A v každej skupine sa objavilo zlé podnikateľské prostredie. A nie ako nejaká fráza z ekonomickej debaty, ale ako reálna obava z budúcnosti. Tí mladí ľudia sa pýtajú, či sa tu oplatí pracovať, či sa tu oplatí podnikať, či sa tu oplatí založiť rodinu a oplatí veriť, že Slovensko bude modernou európskou krajinou. A vaša odpoveď je: vyššia DPH, transakčná daň, slabý rast a deficit, ktoré sa, ktorý sa pod 3 % možno dostane až po vás. Tak ja neviem, či sa s tými ľuďmi skutočne rozprávate, ale vysvetlite im, že na státisícové obrazovky popri tomto všetkom v kukurici sú, že na papalášske výjazdy peniaze sú, že na politické trafiky peniaze sú, že na vašich ľudí sa vždy niekde nejako nájde. A ešte k tomu. Stále počúvame tú istú pesničku, že za to môže niekto iný. Predchádzajúca vláda, opozícia, liberáli, novinári, Brusel, mimovládky, Šimečka, ktorý nikdy nebol vo vláde a nikdy nerozhodoval o štátnych financiách. Vy sa veľmi radi vyhovárate na predchádzajúcu vládu, lenže toto ste občanom nesľubovali. Ja si naozaj nepamätám billboardy, na ktorých by bolo napísané: „Ekonomická situácia je zlá, zvýšime vám dane a odvody.“ Výsledok nebude žiadny a potom sa budeme ďalšie štyri roky vyhovárať na predchádzajúce vlády. Ja si pamätám billboardy o lacnejších potravinách, o sociálnych istotách, o tom, ako vy údajne viete riadiť štát. Tak sa pýtam, ja mám veľmi rada Pelíšky, kde urobili súdruhovia z NDR chybu? Lebo lacnejšie potraviny neprišli, nižšie náklady neprišli, stabilnejšie verejné financie neprišli, prišli len vyššie dane, vyššie odvody, transakčná daň a najmä nekonečné výhovorky. A týmto ľudia faktúry skutočne nezaplatia, nezaplatí ich ani táto krajina. Nezaplatí to ani tým, že znova vytiahnete príbeh o prázdnej špajzi. A, keď už hovoríme o prázdnej špajzi, tak po vás podľa mňa ani len tá špajza nezostane. Zostane rozbitá kuchyňa a účet na stole, ktorý budú splácať dnešní maturanti a ešte aj ich deti. Štát neinvestuje do budúcnosti, ani skutočnej modernej práce s mládežou, ani do kvalitného vzdelávania, ani do dostupného bývania. Pri školstve, výskume, vývoji a mládeži je to vidieť úplne konkrétne. Ja som si pozrela tú kapitolu ministerstva školstva z toho záverečného účtu, o ktorom tu tiež budeme diskutovať. Konkrétne v časti o európskych zdrojoch, ktoré mali smerovať do vedy, výskumu a modernizácie našich univerzít. Miera čerpania v tejto kľúčovej rozvojovej kapitole je na úrovni tragických 33 %. Čiže číslami z plánovaných 356 miliónov €, ktoré mali byť investíciou do našej konkurencieschopnosti, napríklad ste dokázali pre krajinu využiť len 120 miliónov. Čiže 236 miliónov je nevyužitý potenciál, ktorý sme mohli investovať do našich mladých ľudí. V Brne napríklad postavili z európskych peňazí jedno z najlepších vedeckých centier v strednej Európe. V Poľsku masívne dotujú vedecké granty a vy tieto peniaze nedokážete čerpať.